b'\n_START_ARTICLE_\nGerumo kristalas\n_START_PARAGRAPH_\nGerumo kristalas\xc2\xa0\xe2\x80\x93 Kauno miesto savivaldyb\xc4\x97s \xc4\xafsteigtas apdovanojimas pasi\xc5\xbeym\xc4\x97jusiems, nesavanaudi\xc5\xa1kai be atlygio dirbusiems miesto ir Lietuvos labui asmenims. Dvide\xc5\xa1imt i\xc5\xa1 j\xc5\xb3 pasi\xc5\xablo patys Kauno gyventojai, nevyriausybin\xc4\x97s organizacijos, o penkis kandidatus\xc2\xa0\xe2\x80\x93 ir miesto meras. Apdovanojimai \xc4\xafteikiami kalendorini\xc5\xb3 met\xc5\xb3 pabaigoje Kauno rotu\xc5\xa1\xc4\x97je vykstan\xc4\x8dioje kasmetin\xc4\x97je Gerumo \xc5\xa1vent\xc4\x97je._NEWLINE_Apdovanojimas teikiamas nuo 2008\xc2\xa0m. Gerumo kristalas\xc2\xa0\xe2\x80\x93 tai simbolinis stiklo kristalas su Kauno herbu raudoname \xc4\xafd\xc4\x97kle bei \xc4\xafra\xc5\xa1u apie laureat\xc4\x85 ir jo nuopelnus. Jo autorius\xc2\xa0\xe2\x80\x93 dailininkas Edmundas Unguraitis.\n_START_SECTION_\nKandidat\xc5\xb3 si\xc5\xablymas\n_START_PARAGRAPH_\nGerumo kristalais gali b\xc5\xabti apdovanojami tiek Lietuvos, tiek ir u\xc5\xbesienio pilie\xc4\x8diai. Kandidat\xc5\xb3 pristatymuose pateikiama: asmens biografija, nuopeln\xc5\xb3 apra\xc5\xa1ymas (humani\xc5\xa1ki, reik\xc5\xa1mingi, neatlygintini pretendento darbai Kaunui ir Lietuvai), duomenys apie valstybinius ir kitus ankstesnius apdovanojimus, tapatyb\xc4\x99 patvirtinan\xc4\x8dio asmens dokumento kopija. U\xc5\xbe apdovanojimui pristatom\xc5\xb3 asmen\xc5\xb3 duomen\xc5\xb3 tikrum\xc4\x85 atsako juos teikian\xc4\x8dios organizacijos, institucijos ir pareig\xc5\xabnai. Apdovanojimui negali b\xc5\xabti si\xc5\xablomi politikai ir savivaldyb\xc4\x97s administracijos darbuotojai. Pateiktus pasi\xc5\xablymus nagrin\xc4\x97ja ir slaptu balsavimu galutin\xc4\xaf s\xc4\x85ra\xc5\xa1\xc4\x85 patvirtina savivaldyb\xc4\x97s Apdovanojim\xc5\xb3 taryba.'